Er andelsforeningen sund?
Inden du køber andelsbolig, skal du sikre dig, at økonomien i andelsboligforeningen er sund.
Når du skal vurdere, om en forening er sund, er der forskellige parametre, du kan kigge på:
Et af de væsentligste er størrelsen af foreningens lån set i forhold til værdien af andelsforeningens ejendom. Er belåningen under 50% er foreningen som udgangspunkt sund – er belåningen over 50%, skal du lige skærpe opmærksomheden.
Når foreningen optager lån, kan den vælge mellem en fast og en variabel rente. En fast rente er som udgangspunkt højere end en variabel rente, men den giver dig sikkerhed for, at din fremtidige boligafgift ikke ændrer sig i takt med, at renteniveauet begynder at stige.
Realkreditlån kan også være med eller uden afdrag. Her er det klart at foretrække, at lånet er med afdrag, idet det både sikrer dig, at værdien af dit andelsbevis alt andet lige bør være sikker, og at din boligafgift ikke stiger, når et evt. afdragsfrit lån skal til at afdrages.
Hvordan man hæfter for foreningens gæld er også væsentligt. I de fleste foreninger hæfter man kun for sit eget indskud, men der findes andelsboligforeninger, hvor man skal påtage sig en solidarisk hæftelse for foreningens gæld. Den solidariske hæftelse betyder, at du i princippet kan risikere selv at hænge på hele foreningens gæld. Derfor er det at foretrække, at man ikke hæfter solidarisk.